[pic] | EVROPSKA KOMISIJA |

Bruselj, 17.8.2010

COM(2010) 438 konč.

.

EVROPSKEMU PARLAMENTU IN SVETU

o odhodkih za EKJS Sistem zgodnjega opozarjanja št. 4-6/2010

KAZALO

1. Uvod 3

2. Namenski prejemki za EKJS 3

3. Prejemki začasnih zneskov za prestrukturiranje (sektor sladkorja) 4

4. Pripombe k začasnemu izvajanju proračuna EKJS za leto 2010 4

5. Izvajanje namenskih prejemkov za EKJS 7

6. Izvajanje prejemkov začasnih zneskov za prestrukturiranje (sektor sladkorja) 8

7. Izvajanje sklada za prestrukturiranje sladkorne industrije 8

8. Sklepne ugotovitve 8

PRILOGA: | ZAčASNA PORABA ODOBRENIH PRORAčUNSKIH SREDSTEV ZA EKJS NA DAN 30. 4. 2010 |

UVOD

V priloženi razpredelnici je za obdobje od 16. oktobra 2009 do 30. aprila 2010 predstavljena raven dejanskega izvajanja proračuna v primerjavi s sestavo odhodkov, kot je določena s kazalnikom, vzpostavljenim na podlagi določb člena 20 Uredbe Sveta (ES) št. 1290/2005[1].

NAMENSKI PREJEMKI ZA EKJS

Na podlagi določb člena 34 Uredbe Sveta (ES) št. 1290/2005 o financiranju skupne kmetijske politike so prejemki, ki izvirajo iz finančnih popravkov na podlagi odločb o potrditvi skladnosti, iz nepravilnosti in dajatev na mleko, namenski prejemki za financiranje odhodkov EKJS. Namenski prejemki se lahko v skladu s temi pravili uporabijo za financiranje odhodkov držav članic za EKJS. Če se del teh prihodkov ne porabi, se neporabljeni del samodejno prenese v naslednje proračunsko leto[2].

Komisija v pisnem predlogu spremembe za leto 2010 predstavlja svojo najnovejšo oceno zneska odobritev, ki bo potreben za financiranje pričakovanih odhodkov za ukrepe trga in neposredne pomoči, oceno namenskih prejemkov, ki se bodo predvidoma zbrali v zadevnem proračunskem letu, in oceno prenesenega salda namenskih prejemkov, ki so ostali na razpolago v preteklem proračunskem letu. Zato je Komisija v svojem pisnem predlogu spremembe zneska sredstev, ki naj se odobrijo za EKJS, upoštevala skupne namenske prejemke, ki naj bi bili na razpolago v naslednjem proračunskem letu, in zahtevala raven odobrenih sredstev, izračunanih tako, da so bili ocenjeni namenski prejemki odšteti od ocenjenih odhodkov za EKJS za isto leto. Proračunski organ je nato sprejel nov proračun EKJS, v katerem odobrena sredstva niso vključevala pričakovanih namenskih prejemkov.

Ob pripravi pisnega predloga spremembe za leto 2010 so razpoložljivi namenski prejemki po ocenah Komisije znašali 922 milijona EUR, in sicer:

- Pričakovani namenski prejemki v proračunskem letu 2010 so bili ocenjeni na 789 milijonov EUR. Pričakovani so bili prejemki iz popravkov pri potrditvi skladnosti in prejemki iz nepravilnosti v višini 600 milijonov EUR oziroma 91 milijonov EUR. Prejemki iz dajatev na mleko so bili ocenjeni na 98 milijonov EUR.

- Pričakovani namenski prejemki, ki naj bi se v proračunskem letu 2010 prenesli iz proračunskega leta 2009, so bili ocenjeni na 133 milijonov EUR.

Komisija je v svojem pisnem predlogu spremembe za leto 2010 te prejemke v višini 922 milijonov EUR namenila dvema shemama, in sicer:

- 222 milijonov EUR za operativna sredstva za organizacije proizvajalcev v sektorju sadja in zelenjave in

- 700 milijonov EUR za shemo enotnega plačila.

Proračunski organ je v skladu s pisnim predlogom spremembe, ki ga je pripravila Komisija, za ti dve shemi odobril sredstva v višini 547 milijonov EUR oziroma 28 480 milijonov EUR. Vsota zgoraj navedenih odobrenih sredstev in namenskih prejemkov ustreza skupni oceni zahtevanih odobritev v višini 769 milijonov EUR za operativna sredstva za organizacije proizvajalcev v sektorju sadja in zelenjave ter 29 180 milijonov EUR za shemo enotnega plačila.

V priloženi razpredelnici, ki prikazuje začasno izvajanje proračuna za leto 2010 za obdobje do 30. aprila 2009, so izglasovana odobrena proračunska sredstva za navedeni shemi vključena v prvotno odobrena proračunska sredstva v višini 720,1 milijona EUR za sektor sadja in zelenjave ter 33 272 milijonov EUR za sektor nevezanih neposrednih pomoči, pri čemer se ne upoštevajo navedeni namenski prejemki. Če prištejemo prejemke, namenjene tema sektorjema, znašajo skupna odobrena proračunska sredstva za leto 2010 942,1 milijona EUR za sektor sadja in zelenjave ter 33 972 milijonov EUR za sektor ločenih neposrednih pomoči.

PREJEMKI ZAčASNIH ZNESKOV ZA PRESTRUKTURIRANJE (SEKTOR SLADKORJA)

Začasni zneski za prestrukturiranje sektorja sladkorja se obravnavajo kot namenski prejemki za financiranje pomoči pri prestrukturiranju sladkorne industrije in druge pomoči, predvidene v skladu za prestrukturiranje sladkorne industrije. Za vsako tržno leto od obdobja 2006/07 do obdobja 2008/09 se ti zneski nanašajo na količinske kvote za sladkor, inulinski sirup in izoglukozo, dodeljene izvajalcem v vsaki državi članici, ki jih morajo države članice vplačati v sklad v dveh obrokih, in sicer do 31. marca in 30. novembra vsakega leta. Ob pripravi proračuna za leto 2010 so bili ti prejemki ocenjeni na 606,8 milijona EUR za prihodnje proračunsko leto. Obenem se je pričakovalo, da se bo znesek v višini 717,9 milijona EUR prenesel iz proračunskega leta 2009 v proračunsko leto 2010.

PRIPOMBE K ZAčASNEMU IZVAJANJU PRORAčUNA EKJS ZA LETO 2010

V nadaljevanju je kratko pojasnilo nekaterih proračunskih členov, pri katerih se kažejo ali se bodo med letom pokazala največja odstopanja med dejansko in pričakovano ravnjo izvajanja proračuna za leto 2010:

Ukrepi trga

Poraba odobrenih sredstev za intervencije na kmetijskih trgih je bila za 241,4 milijona EUR nižja od vrednosti kazalnika na dan 30. 4. 2010. Razliko je mogoče pripisati zlasti programom za hrano ter mlečnemu sektorju in sektorju mlečnih izdelkov, ki zdaj kažejo premajhno porabo sredstev. Hkrati pa drugi sektorji, kot so sektor sadja in zelenjave, vinski sektor ter sektor drugih rastlinskih proizvodov/ukrepov, kažejo preveliko porabo.

Žita (–12,3 milijona EUR)

Počasnejšo porabo odobrenih sredstev v primerjavi z vrednostmi kazalnika je trenutno mogoče pripisati zlasti počasnejšemu vnosu žit v javna skladišča glede na hitrost vnosa v trenutku, ko je bil določen kazalnik za leto 2010. Počasnejše dovajanje vpliva na odhodke, ki so jih imele in prijavile države članice v zvezi s stroški skladiščenja. Komisija to stanje obravnava kot začasno.

Nadomestila za proizvode, ki ne spadajo v Prilogo I (–27,5 milijona EUR)

Počasnejša poraba odobrenih sredstev v primerjavi z vrednostmi kazalnika je zlasti posledica manjše porabi držav članic v zvezi z izplačili izvoznih nadomestil za mlečne izdelke, ki jih vsebujejo izvoženi predelani kmetijski proizvodi. Razmere na trgih mleka in mlečnih izdelkov so se namreč glede na razmere ob pripravi pisnega predloga spremembe za proračunsko leto 2010 močno izboljšale. Zaradi tega izboljšanja je Komisija novembra 2009 prenehala izplačevati izvozna nadomestila za mlečne izdelke. Komisija meni, da se bo počasnejša poraba odobrenih sredstev nadaljevala do konca proračunskega leta in bo omogočila proračunske prihranke v tem sektorju.

Programi za hrano (–109,6 milijona EUR)

Počasnejša poraba odobrenih sredstev v primerjavi z vrednostmi kazalnika je posledica zamude Komisije pri odobritvi načrta za razdeljevanje hrane za leto 2010. Odvzem žit in sladkorja iz javnih skladišč, predviden v načrtu za leto 2010, je bil počasen, odvzem mlečnih izdelkov, predviden v istem načrtu, pa se je začel šele 1. 5. 2010. Komisija zdaj meni, da je počasno izvajanje začasno in da se bo v napredovanju proračunskega leta pospešilo.

Sladkor (+8,9 milijona EUR)

Glavni ukrepi, ki se bodo financirali v tem proračunskem letu, so plačila neplačanih potrdil o izvoznih nadomestilih za sladkor, ocenjena na 12,0 milijonov EUR, in odhodki, ocenjeni na –11,0 milijonov EUR, za odvzem količine sladkorja iz javnih skladišč, ki se bo po načrtu za razdeljevanje hrane za leto 2010 razdelil najbolj ogroženim osebam. Če prištejemo plačilo neplačanih saldov za druge sheme, povezane s sladkorjem, ki so ocenjeni na 0,5 milijona EUR, bo končni proračun za sektor sladkorja znašal 1,5 milijona EUR. Vendar pa plačila EKJS za ta sektor v tem trenutku zadevajo zlasti plačila neplačanih potrdil o izvoznih nadomestilih v višini 9,4 milijona EUR. Do odvzema sladkorja iz javnih skladišč še ni prišlo. Zato je na podlagi že izplačanih plačil v tem sektorju opaziti velik presežek odobrenih sredstev v primerjavi z vrednostmi kazalnika.

Sadje in zelenjava (+27,9 milijona EUR v primerjavi z odobrenimi sredstvi)

Ta presežek se razlaga s plačili držav članic za operativna sredstva za organizacije proizvajalcev, ki se financirajo z odobrenimi proračunskimi sredstvi in namenskimi prejemki za to shemo v proračunu za leto 2010 (opomba: podrobnosti so v točki 2). Raven izvajanja je posledica uporabe kazalnika do 30. 4. 2010 za odobrena proračunska sredstva, ki ne vključujejo namenskih prejemkov za ta sektor.

Opomba: Komisija je za lažje razumevanje razpredelnice začasnega izvrševanja iz Priloge 2 vnesla opombo * ki kaže stanje, če bi se kazalnik z dne 30. 4. 2010 uporabil za predvidena skupna odobrena proračunska sredstva za financiranje tega sektorja. Kot je navedeno v točki 2, skupno financiranje, predvideno za ta sektor, sestavljajo odobrena proračunska sredstva v višini 720,1 milijona EUR in namenski prejemki za ta sektor, ocenjeni na 222,0 milijonov EUR. Če bi kazalnik uporabili za skupna sredstva v višini 942,1 milijona EUR, ki bodo predvidoma na razpolago za ta sektor, bi bila poraba za 48,3 milijona EUR premajhna.

Komisija zdaj meni, da je to stanje začasno in da se bo proračun za leto 2010 izvajal, kakor je določeno.

Proizvodi sektorja za pridelavo grozdja (+33,3 milijona EUR)

V primerjavi z odobrenimi proračunskimi sredstvi po kazalniku z dne 30. aprila 2010 je presežek odobrenih proračunskih sredstev posledica pospešenih plačil držav članic, predvsem za shemo krčenja vinogradov. Pospešitev plačil držav članic je opaziti tudi pri nacionalnih programih pomoči, vendar v manjšem obsegu. Ker so glavni odhodki v tem sektorju (opomba: nacionalni programi pomoči in shema za krčenje vinogradov) odvisni od določenih zgornjih mej, Komisija meni, da je stanje začasno.

Drugi rastlinski proizvodi/ukrepi (+9,9 milijona EUR)

V primerjavi s proračunskimi sredstvi po kazalniku z dne 30. aprila 2010 je presežek odobrenih proračunskih sredstev posledica pospešenih plačil držav članic, zlasti za programe POSEI. Na podlagi izkušenj iz preteklega leta Komisija meni, da je to stanje začasno.

Mleko in mlečni izdelki (- 154,7 milijona EUR)

Razmere na trgih mleka in mlečnih izdelkov so se močno izboljšale glede na razmere ob pripravi pisnega predloga spremembe za proračunsko leto 2010. Komisija je zato prenehala izplačevati izvozna nadomestila za mleko in mlečne izdelke. Poleg tega so se tržne cene v EU precej zvišale, zaradi česar se je ustavil pritok posnetega mleka v prahu in masla v javna skladišča, v katerih se je količina zalog obeh proizvodov stabilizirala. Počasnejša poraba odobrenih sredstev v primerjavi z vrednostmi kazalnika je posledica trenutno nižjih odhodkov v tem sektorju zaradi navedenih dejavnikov. Komisija zato meni, da se bo počasnejša poraba odobrenih sredstev nadaljevala do konca proračunskega leta, kar se bo odražalo v proračunskih prihrankih v tem sektorju.

Neposredne pomoči

Uporaba odobrenih sredstev za neposredne pomoči je bila v primerjavi z vrednostmi kazalnika na dan 30. 4. 2010 večja za 728,4 milijona EUR.

Ločene neposredne pomoči (+865,4 milijona EUR v primerjavi z odobrenimi sredstvi)

To raven izvajanja je mogoče pripisati plačilom držav članic za shemo enotnega plačila, ki se financira z odobrenimi proračunskimi sredstvi in namenskimi prejemki za to shemo v proračunu za leto 2010 (opomba: (podrobnosti so v točki 2). Raven izvajanja je posledica uporabe kazalnika do 30. 4. 2010 za odobrena proračunska sredstva, ki ne vključujejo namenskih prejemkov za ta sektor.

Opomba: Komisija je za lažje razumevanje razpredelnice začasnega izvrševanja iz Priloge 2 vnesla opombo *, ki kaže stanje, če bi se kazalnik z dne 30. 4. 2010 uporabil za predvidena skupna odobrena proračunska sredstva za financiranje tega sektorja. Kot je navedeno v točki 2, skupno financiranje, predvideno za ta sektor, sestavljajo odobrena proračunska sredstva v višini 33 272 milijonov EUR in namenski prejemki za ta sektor, ocenjeni na 700 milijonov EUR. Če bi kazalnik uporabili za skupna sredstva v višini 33 972 milijonov EUR, ki bodo predvidoma na razpolago za ta sektor, bi bilo porabljenih za 190,3 milijona preveč odobrenih sredstev.

Komisija zdaj meni, da bo bodo rezultati izvajanja te sheme boljši v proračunskem letu 2010 kot v proračunskem letu 2009.

Druge neposredne pomoči (–138,5 milijona EUR)

Ta vzorec izvrševanja je predvsem posledica počasnejših plačil držav članic za nekatere sheme (premije za vzrejo krav dojilj, za tobak in trdo pšenico) v primerjavi z vrednostmi kazalnika za ustrezno obdobje. Komisija zdaj meni, da je to stanje začasno.

Revizija odhodkov za kmetijstvo

Potrditev obračunov iz preteklih let (+115 milijonov EUR)

Trenutna raven izvajanja izhaja iz primerjave že opravljenih popravkov potrditev obračunov z ustreznim kazalnikom z dne 30. aprila 2010. Vendar je treba upoštevati, da vse odločbe o potrditvi obračunov v tem proračunskem letu še niso bile objavljene. Zato Komisija meni, da je trenutna raven izvajanja začasna.

Kljub temu je treba omeniti, da je proračunski organ potrdil znesek v višini –310,0 milijonov EUR, čeprav je Komisija v svojem pisnem predlogu spremembe za leto 2010 predlagala popravke v višini –80,0 milijonov EUR. Komisija meni, da pričakovani popravki na podlagi odločb o potrditvi obračunov in popravki zaradi neupoštevanja rokov za izplačilo pomoči s strani držav članic ne bodo zadostovali za kritje tega izrednega zneska, ki ga nalaga proračunski organ, zaradi česar bo prišlo do izpada negativnih proračunskih sredstev, ki jih bo Komisija morala kriti s pozitivnimi proračunskimi sredstvi, da bo lahko leta 2010 pripravljen zaključni račun.

IZVAJANJE NAMENSKIH PREJEMKOV ZA EKJS

Priložena razpredelnica prikazuje, da je bilo 30. aprila 2010 zbranih za 522,7 milijona EUR namenskih prejemkov, in sicer:

- prejemki, ki izvirajo iz popravkov na podlagi odločb o potrditvi skladnosti, so znašali 188,8 milijona EUR, pri čemer se do konca proračunskega leta pričakujejo še dodatni zneski,

- prejemki, ki izvirajo iz nepravilnosti, so znašali 92,4 milijona EUR, pri čemer se do konca proračunskega leta pričakujejo še dodatni zneski, in

- do zdaj bi morala biti zbrana večina prejemkov iz dajatev za mleko, ki znašajo 100 milijonov EUR v primerjavi z začetno oceno 98 milijonov EUR,

- nazadnje, v nasprotju z začetno oceno 133 milijonov EUR, so namenski prejemki, preneseni iz leta 2009 v leto 2010, znašali 141,5 milijona EUR.

Tako znesek namenskih prejemkov, ki so na razpolago za financiranje odhodkov EKJS, na dan 30. aprila 2010 znaša 522,7 milijona EUR. Komisija pričakuje, da bo v letu 2010 v celoti zbrala namenske prejemke v višini 789 milijonov EUR, ki naj bi bili zbrani v proračunu 2010.

IZVAJANJE PREJEMKOV ZAčASNIH ZNESKOV ZA PRESTRUKTURIRANJE (SEKTOR SLADKORJA)

Države članice so novembra 2009 plačale drugi obrok začasnih zneskov za prestrukturiranje za tržno leto 2008/09, ki so znašali 606,8 milijona EUR, kar je enako začetni oceni. Poleg tega so namenski prejemki, preneseni iz leta 2009 v leto 2010, v nasprotju z začetno oceno v višini 717,9 milijona EUR znašali 768,3 milijona EUR. Tako so skupni namenski prejemki na razpolago v proračunu za leto 2010 v obliki začasnih zneskov za prestrukturiranje znašali 1 375,1 milijona EUR.

IZVAJANJE SKLADA ZA PRESTRUKTURIRANJE SLADKORNE INDUSTRIJE

Države članice so konec aprila 2010 izvedle plačila v višini 91,1 milijona EUR za pomoč prestrukturirani sladkorni industriji, diverzifikaciji ali rafiniranju sladkorja.

SKLEPNE UGOTOVITVE

Začasno izvrševanje proračunskih sredstev EKJS za leto 2010 za obdobje do 30. aprila 2010 kaže, da so mesečna povračila državam članicam glede na predvidene vrednosti kazalnika za približno 571,2 milijona EUR presegla odobrena proračunska sredstva. Prevelika poraba se razlaga zlasti z odhodki za neposredne pomoči, glede odhodkov za intervencije na kmetijskih trgih pa bo izboljšanje razmer na trgu mleka omogočilo prihranke tako glede pričakovanih odhodkov za izvozna nadomestila za mlečne izdelke kot glede pričakovanih odhodkov za javno skladiščenje masla in posnetega mleka v prahu.

Komisija pričakuje, da bodo namenski prejemki, ki so na razpolago, in tisti, ki naj bi bili zbrani tekom leta, uporabljeni zlasti za financiranje operativnih skladov za organizacije proizvajalcev in sheme enotnega plačila, kakor je bilo prvotno predvideno ob pripravi proračuna.

Glede zvišanja prihodkov iz popravkov potrditev obračunov s strani proračunskega organa za 230,0 milijonov na skupaj 310, 0 milijonov Komisija meni, da prihodki iz popravkov na podlagi odločb Komisije o potrditvi obračunov in drugih popravkov zaradi neupoštevanja rokov za izplačilo pomoči s strani držav članic ne bodo zadostovali za kritje navedenih negativnih odhodkov. Komisija pričakuje, da bo nekriti del negativnih odhodkov pokrit z navedenimi morebitnimi prihranki na kmetijskih trgih, zlasti v sektorju mlečnih izdelkov in sektorjih, ki ne spadajo v Prilogo I, ter namenskimi prejemki, ki bodo na voljo v letu 2010.

PRILOGA

[pic]

[1] UL L 209, 11.8.2005, str. 1.

[2] Najprej je treba porabiti prenesene namenske prejemke, torej pred odobrenimi proračunskimi sredstvi, ki jih je izglasoval proračunski organ, ali namenskimi prejemki, ustvarjenimi med letom (člen 10 finančne uredbe).